
    545400 SIGHIŞOARA
Str. Muzeului nr. 7, Tel./Fax 0265 – 771278
H O T Ă R Â R E A NR. 123
                                                                din 30 mai 2022
privind intabularea dreptului de proprietate privată a Municipiului Sighișoara asupra unui 

imobil – teren și modificarea unui contract de concesiune 

Consiliul Local al Municipiului Sighişoara, întrunit în ședință ordinară,
Luând act de proiectul de hotărâre, înregistrat cu nr. 15.449/09.05.2022 şi la Consiliul Local Sighișoara cu nr. 17.263/24.05.2022, de referatul de aprobare, înregistrat cu nr. 15.451/09.05.2022, al Primarului municipiului, în calitate de inițiator, calitate conferită de prevederile art. 136 alin. (1), coroborate cu cele ale art. 211 din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare;

Având în vedere cererea înregistrată la Municipiul Sighișoara cu nr. 11.257/04.04.2022, prin care doamna Călian Ferezan Bianca Elena solicită modificarea contractului de concesiune nr. 3/12166/01.07.2013, în sensul schimbării concesionarului din Călian Ferezan Bianca Elena Întreprindere Individuală în Călian Ferezan Bianca Elena – persoană fizică, depunând, ca dovadă copie după certificatul de radiere al întreprinderii individuale și copie a extrasului C.F. nr. 54716-C1-U1 Sighișoara (nr. CF vechi: 5627/I) în care este înscris apartamentul nr. I al imobilului situat în Sighișoara, str. H. Teculescu, nr. 5;

Având în vedere contractul de concesiune nr. 3/12166/01.07.2013, încheiat între Municipiul Sighisoara, în calitate de concedent și Călian Ferezan Bianca Elena Întreprindere Individuală, în calitate de concesionar, având ca obiect terenul, în suprafață de 2,50 mp. din totalul de 319 mp., situat în Sighișoara, str. Horea Teculescu, nr. 5, înscris în C.F. nr. 54716 (nr. CF vechi: 5627), sub nr. top. 1765/1, nr. cad. 823, concesionat în vederea extinderii spațiului comercial ap. nr. I prin construirea unui grup sanitar;

Având în vedere vechimea contractului de concesiune nr. 3/12166/01.07.2013, precum și schimbările legislative cu privire la concesionarea bunurilor intervenite de la data încheierii acestuia și până în prezent;

Având în vedere recomandările făcute cu privire la contractele de concesiune prin scrisoarea nr. 53/12.01.2022, înregistrată la Municipiul Sighișoara cu nr. 1.641/18.01.2022, de către Camera de Conturi Mureș, în urma desfășurării acțiunii de audit pe tema „Eficacitatea asocierii în participațiune, concesionării și închirierii bunurilor din domeniul public și privat al municipiilor”, acțiune în urma căreia a fost întocmit Raportul de audit al performanței pe aceeași temă, înregistrat la Municipiul Sighișoara cu nr. 35.706/17.12.2021;

Având în vedere valoarea superioară a redevenței calculată conform pct. 29 din anexa nr. 1 la Hotărârea Consiliului Local Sighișoara nr. 234/19.12.2019 privind stabilirea tarifelor de bază lunare pe mp. pentru spațiile cu altă destinație decât locuințe și terenurile aferente acestora și pentru terenurile destinate construirii de spații cu altă destinație decât locuințe, care aparțin domeniului public și privat al Municipiului Sighișoara, față de valoarea redevenței la care s-a ajuns în prezent ca urmare a aplicării prevederilor contractuale asupra valorii inițiale a redevenței stabilite prin contractul de concesiune;
Având în vedere că, potrivit extrasului C.F. nr. 54716 Sighișoara, imobilul – teren, în suprafață totală de 319 mp., antemenționat, situat în intravilanul municipiului, este în proprietatea Statului Român, iar în contabilitatea Municipiului Sighișoara acest teren este evidențiat ca aparținând domeniului privat, fiind înregistrat sub nr. de inventar 51.254; 
Ținând cont că, pentru clarificarea regimului juridic al acestui imobil – teren, se impune adoptarea unei hotărâri a Consiliului Local în vederea înscrierilor situației de fapt a acestuia în cartea funciară;

Având în vedere că, în exercitarea atribuțiilor conferite prin art. 129 alin. (2), lit. ,,cˮ din Ordonanța de Urgență a Guvernului nr. 57/2019 privind Codul administrativ, cu modificările şi completările ulterioare, Consiliul Local al Municipiului Sighișoara administrează domeniul public și privat al Municipiului Sighișoara;

Văzând că, prin Decizia Înaltei Curți de Casație și Justiție nr. 22/26.09.2016 s-a stabilit că dispozițiile art. 26 din Legea fondului funciar nr. 18/1991, republicată, cu modificările și completările ulterioare, au fost abrogate prin intrarea în vigoare a art. 1138 din Legea nr. 287/2009 privind Codul civil, republicată, cu modificările și completările ulterioare, în ceea ce privește regimul juridic al terenurilor din intravilanul localităților;

Având în vedere prevederile deciziei mai sus amintită și în conformitate cu prevederile art. 36 alin. (1) din Legea fondului funciar nr. 18/1991, republicată, cu modificările și completările ulterioare, coroborate cu cele ale art. 1138 din Legea nr. 287/2009 privind Codul civil, republicată, cu modificările și completările ulterioare, terenurile aflate în proprietatea statului, situate în intravilanul localităților și care sunt în administrarea primăriilor, revin comunei, orașului sau, după caz, municipiului în a cărui rază administrativ - teritorială se află și intră în domeniul lor privat;

Văzând că Prefectul Județului Mureș a formulat acțiune în contencios administrativ în contradictoriu cu Consiliul Local al Municipiului Sighișoara, ce a făcut obiectul dosarului înregistrat la Tribunalul Mureș – Secția Contencios Administrativ și Fiscal cu nr. 44/102/2019, prin care a solicitat instanței să constate nelegalitatea art. 2 din Hotărârea Consiliului Local Sighișoara nr. 142/28.06.2018 privind intabularea dreptului de proprietate publică și privată a Municipiului Sighișoara asupra unor imobile – terenuri, și pe cale de consecință, anularea în parte a actului administrativ;

Ținând cont de soluțiile pronunțate în dosarul cu nr. 44/102/2019, având ca părți Prefectul Județului Mureș, în calitate de reclamant și Consiliul Local al Municipiului Sighișoara, în calitate de pârât, cu precădere de Decizia Curții de Apel Târgu Mureș nr. 887/16.10.2019, definitivă, prin care, instanța a admis recursul formulat de Consiliul Local al Municipiului Sighișoara împotriva Sentinței nr. 192/23.04.2019, pronunțată de Tribunalul Mureș – Secția Contencios Administrativ și Fiscal, în dosarul nr. 44/102/2019, a casat în tot sentința atacată și în rejudecarea cauzei pe fond, a respins ca neîntemeiată acțiunea în contencios administrativ formulată de Prefectul Județului Mureș; 

Având în vedere considerentele reținute de instanța de recurs în motivarea deciziei pronunțate cu nr. 887/16.10.2019, respectiv: „Curtea reţine că referirea legiuitorului la „regimul juridic” prevăzut de norma la care se face trimitere (art. 25 respectiv art. 26 din Legea 18/1991) nu implică urmarea procedurii specifice situaţiei moștenirilor vacante ci strict modalitatea de reglementare a situaţiei juridice a bunului care, la momentul publicării Legii 18/1991 stabilea persoana juridică căreia îi revenea calitatea de proprietar, instituţia care avea dreptul de administrare dar şi modalitatea de valorificare a bunului”, ...„Din această perspectivă, soluţia judecătorului fondului de admitere a acţiunii pe motiv că aceste terenuri ar fi putut trece în proprietatea publică, sau după caz, în proprietatea privată a UAT Sighișoara și în administrarea consiliului local, numai în baza certificatului de vacanță succesorală eliberat de notarul public, este dată cu aplicarea greşită a dispoziţiilor art. 36 alineat 1 din legea 18/1991, dispoziție legală care se completează cu art. 26 alineat 1 din legea 18/1991 doar în ceea ce priveşte regimul juridic al terenului nu şi în ceea ce priveşte modalitatea concretă respectiv procedura de intrare a bunului în proprietatea UAT.” ...„În ceea ce privește faptul că pârâtul Consiliul Local al Municipiului Sighișoara, nu a făcut dovada că terenurile menționate în anexa 1 la HCL 142/2018 erau în administrarea Primăriei Municipiului Sighișoara, la data intrării în vigoare a Legii 18/1991, Curtea achiesează la susţinerile recurentei în sensul că noţiunea de „administrare ” la care face referire art. 36 alineat 1 din legea 18/1991 nu are conţinutul prevăzut de art. 12 din Legea 213/1998 (act normativ ulterior), în sensul unui drept real principal derivat din dreptul de proprietate publică, o asemenea interpretare fiind de natură să golească de conţinut dispoziţiile art. 36 din legea 18/1991 raportat la cadrul juridic existent la momentul intrării în vigoare a acestui act normativ. Intervenţia legiuitorului prin art. 36 alineat 1 din Legea 18/1991 trebuie raportată tocmai la situația juridică din momentul intrării în vigoare a legii, respectiv la necesitatea de a se realiza o distincție, inexistentă anterior, între proprietatea Statului Român şi cea a unităţilor administrativ-teritoriale. Interpretând din această perspectivă noţiunea de „administrare” a terenurilor de către autoritatea recurentă, Curtea reţine că este vorba despre o administrare în fapt, a unui bun care nici prin destinaţia sa şi nici prin reglementare legislativă nu poate fi considerat ca aparţinând domeniului public al Statului Român. Terenurile în cauză se află la dispoziţia UAT şi puteau eventual face obiectul unor cereri de restituire. Cu privire la acest ultim aspect, Curtea subliniază că referirile intimatei la eventualitatea unor cereri de restituire a terenurilor în baza legilor speciale de reparaţie nu pot fi reţinute în cauză, având un caracter general şi incert. În măsura în care autoritatea-reclamantă ar fi indicat în concret existenta unor cereri/litigii care să vizeze terenurile în cauză s-ar fi putut discuta despre prevalenţa principiului restituirii 
în natură.” ...„Curtea reţine că, din cuprinsul cărților funciare depuse la dosar rezultă că terenurile, la data intrării în vigoare a Legii 18/1991, erau înscrise în proprietatea Statului Român iar administrarea în fapt a acestora de către UAT nu a fost contestată în concret şi este confirmată atât de destinația acestora cât şi de actele juridice încheiate de recurentă cu privire la aceste terenuri.”;

Ținând cont și de soluțiile pronunțate în dosarul cu nr. 2020/102/2019, având ca părți Prefectul Județului Mureș, în calitate de reclamant și Consiliul Local al Municipiului Sighișoara, în calitate de pârât, având ca obiect tutelă administrativă, prin care s-a solicitat constatarea nelegalității Hotărârii Consiliului Local Sighișoara nr. 96/29.05.2019 privind aprobarea închirierii directe a unor terenuri aferente construcțiilor, respectiv sentința civilă nr. 62/13.02.2020, pronunțată de Tribunalul Mureș, în dosarul nr. 2020/102/2019, prin care instanța de fond a respins ca neîntemeiată acțiunea formulată de reclamantul Prefectul Județului Mureș și Decizia Curții de Apel Târgu Mureș nr. 516/R/22.09.2020, pronunțată în dosarul nr. 2020/102/2019, definitivă, prin care instanța a respins recursul formulat de Prefectul Județului Mureș;

Având în vedere că imobilul – teren situat în Municipiul Sighisoara, str. Horea Teculescu, nr. 5, jud. Mureș, înscris în C.F. nr. 54716 Sighișoara (nr. CF vechi: 5627), sub nr. top. 1765/1, nr. cad. 823, în suprafață de 319,00 mp., face obiectul actelor normative indicate mai sus și că acesta nu face obiectul Legii nr. 10/2001, republicată, cu modificările şi completările ulterioare, al Legii nr. 18/1991, Legea fondului funciar şi al legilor prin care au fost aduse completări și modificări ulterioare la Legea nr. 18/1991, Legea fondului funciar, respectiv Legea nr. 247/2005, Legea nr. 231/2018 și Legea nr. 87/2020;

 Ţinând cont de faptul că sunt întrunite condiţiile legale pentru înscrierea dreptului de proprietate privată a Municipiului Sighișoara asupra imobilului – teren antemenționat, sens în care este necesară adoptarea unei hotărâri de consiliu;  

Având în vedere prevederile art. 871 - 873 din Legea nr. 287/2009 privind Codul civil, republicat, cu modificările şi completările ulterioare;

Având în vedere Ordonanţa de Urgență a Guvernului nr. 57/2019 privind Codul administrativ, cu modificările şi completările ulterioare;

Având în vedere prevederile Legii nr. 50/1991 privind autorizarea executării lucrărilor de construcţii, republicată, cu modificările şi completările ulterioare;

Având în vedere Regulamentul General de Urbanism, aprobat prin Hotărârea Guvernului nr. 525/1996, republicată, cu modificările şi completările ulterioare;

Având în vedere prevederile Legii nr. 227/2015 privind Codul fiscal, cu modificările şi completările ulterioare;
Având în vedere Raportul de specialitate al Serviciului Evidența Patrimoniului și Fond Locativ, înregistrat cu nr. 15.450/09.05.2022, prin care se propune intabularea dreptului de proprietate privată a Municipiului Sighișoara asupra unui imobil – teren și modificarea unui contract de concesiune;
Având în vedere avizele favorabile ale tuturor comisiilor pe domenii de specialitate;
În temeiul art. 129 alin. (1), alin. (2) lit. „c”, alin. (6) lit. „b” și alin. (14), art. 139 alin. (1) și alin. (3) lit. „g” și a art. 196 alin. (1) lit. „a” din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare,

H O T Ă R Ă Ş T E:
Art. 1. (1) Se aprobă înscrierea dreptului de proprietate privată a Municipiului Sighișoara asupra imobilului de natură teren, în suprafață de 319 mp., situat în Municipiul Sighișoara, str. Horea Teculescu, nr. 5, jud. Mureș, înscris în C.F. nr. 54716 Sighișoara (nr. C.F. vechi: 5627), sub nr. cad. 823 și nr. top. 1765/1, având în vedere că acesta se află în intravilanul Municipiului Sighișoara – domeniul privat.

(2) Prezenta hotărâre se va depune la Biroul de Cadastru și Publicitate Imobiliară Sighișoara în vederea înscrierilor situației de fapt a imobilului de natură teren mai sus identificat, în cartea funciară, astfel cum sunt acestea prevăzute în prezenta hotărâre.
Art. 2. Se aprobă modificarea contractului de concesiune nr. 3/12166/01.07.2013, încheiat între Municipiul Sighișoara, în calitate de concedent și Călian Ferezan Bianca Elena Întreprindere Individuală, în calitate de concesionar, având ca obiect terenul, în suprafață de 2,50 mp. din totalul de 319 mp., situat în Sighișoara, str. Horea Teculescu, nr. 5, înscris în C.F. nr. 54716 (nr. CF vechi: 5627), sub nr. top. 1765/1, nr. cad. 823, concesionat în vederea extinderii spațiului comercial ap. nr. I prin construirea unui grup sanitar, astfel:

(1) Denumirea concesionarului indicată la art. 1 din contractul de concesiune nr. 3/12166/01.07.2013, se modifică în sensul înlocuirii cu Călian Ferezan Bianca Elena – persoană fizică și datele de identificare aferente.

(2) Art. 6 alin. 2 din Cap. III – Termenul contractului – din contractul de concesiune nr. 3/12166/01.07.2013, respectiv „Contractul de concesiune poate fi prelungit pentru o perioadă egală cu cel mult jumătate din durata inițială cu acordul părților, respectiv 24 ani și 6 luni.”, se elimină pentru ca această clauză cu privire la termenul contractual să fie în concordanță cu prevederile art. 306 alin. (1) din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare.

(3) Redevența aferentă concesiunii, prevăzută la art. 7 din Cap. IV – Redevența – din contractul de concesiune nr. 3/12166/01.07.2013, se modifică la valoarea de 45,00 lei/an, calculată conform pct. 29 din anexa nr. 1 la Hotărârea Consiliului Local Sighișoara nr. 234/19.12.2019 privind stabilirea tarifelor de bază lunare pe mp. pentru spațiile cu altă destinație decât locuințe și terenurile aferente acestora și pentru terenurile destinate construirii de spații cu altă destinație decât locuințe, care aparțin domeniului public și privat al Municipiului Sighișoara.

(4) Art. 8 din Cap. IV – Redevența – din contractul de concesiune nr. 3/12166/01.07.2013, se modifică și va avea următorul conținut: 
”Art. 8 În termen de 90 de zile de la semnarea actului adițional, concesionarul are obligația depunerii cu titlu de garanție în contul RO57TREZ4785006XXX000048, a sumei de 30,00 lei, reprezentând diferența dintre valoarea obligației de plată către concedent, stabilită și datorată pentru primul an de exploatare prin actul adițional (45,00 lei) și valoarea inițială depusă drept garanție la contractul de concesiune (15,00 lei după devalorizare). Din această sumă, dacă este necesar, pot fi prelevate penalități și alte sume datorate de concesionar concedentului, în baza contractului de concesiune.”

(5) Art. 9 din Cap. IV – Redevența – din contractul de concesiune nr. 3/12166/01.07.2013, se modifică și va avea următorul conținut: 

”Art. 9 Sumele ce constituie redevență (așa cum au fost stipulate la art. 7 din prezentul contract) se vor plăti semestrial, cu termen scadent la 31 martie și 30 septembrie.”

(6) Art. 11 din Cap. IV – Redevența – din contractul de concesiune nr. 3/12166/01.07.2013, se modifică și va avea următorul conținut: 

”Art. 11 Plata redevenței se poate face în numerar, la casieriile Municipiului Sighișoara, on-line prin ghiseul.ro (Sistemul Național Electronic de Plată Online cu Cardul Bancar) sau prin virament în contul concedentului RO63TREZ47821A300530XXXX, deschis la Trezoreria Sighișoara.”

(7) Cap. IV – Redevența – din contractul de concesiune nr. 3/12166/01.07.2013, se completează cu un nou articol, art. 11^1, astfel: 

”Art. 11^1 Întârzierile la plată a redevenței se penalizează cu 1% din cuantumul redevenței neachitate în termen, calculată pentru fiecare lună sau fracţiune de lună, începând cu ziua imediat următoare termenului de scadenţă şi până la data stingerii sumei datorate, inclusiv. Cuantumul penalităților poate suferi modificări în funcție de reglementările legale în vigoare, aplicabile, modificarea acestora operând prin efectul legii (ope legis), fără a fi necesară încheierea unui act adițional în acest sens.”

(8) Modificările menționate la alineatele (1) - (7) de mai sus vor fi cuprinse într-un act adițional la contractul de concesiune nr. 3/12166/01.07.2013.

(9) Restul clauzelor cuprinse în contractul de concesiune nr. 3/12166/01.07.2013 rămân neschimbate.

Art. 3. Date fiind prevederile art. 2 din prezenta hotărâre, se va proceda la modificarea titularului dreptului de concesiune asupra terenului înscris în C.F. nr. 54716  Sighișoara, la foaia de sarcini C1 a cărții funciare, obligație ce cade în sarcina concesionarei, aceasta având obligația notării la foaia de sarcini a dreptului de concesiune amintit mai sus.

Art. 4. Prezenta hotărâre se va depune la Biroul de Cadastru și Publicitate Imobiliară Sighișoara în vederea înscrierilor situației de fapt a imobilul – teren identificat la art. 1, în cartea funciară, astfel cum sunt acestea prevăzute în prezenta hotărâre.

Art. 5. Cu ducerea la îndeplinire a prevederilor prezentei hotărâri se încredinţează Primarul Municipiului Sighişoara, Serviciul Evidența Patrimoniului și Fond Locativ, Biroul Buget, Contabilitate, Salarizare – Direcția Economică, Biroul Public Cadastru, Topometrie și Administrare Terenuri Agricole și Forestiere şi Biroul Juridic din cadrul Municipiului Sighişoara.

Art. 6. Prin grija doamnei Bizo Anca, Secretar General al Municipiului Sighişoara, prezenta hotărâre va fi comunicată, în termenul prevăzut de lege, Primarului Municipiului Sighişoara, Prefectului Judeţului Mureş şi se va aduce la cunoştinţă publică, prin publicarea pe pagina de internet la adresa www.primariasighisoara.ro.

PREŞEDINTE DE ŞEDINŢĂ,

  

           Tűrk Michaela                    
                                              Contrasemnează pentru legalitate
                                      SECRETARUL GENERAL al municipiului,


                                        Bizo Anca
 (Prezenta s-a adoptat cu unanimitate de voturi)
  Prezenta s-a difuzat astfel:

  1 ex. dos. hotărâri;

  1 ex. dos. şedinţă;

  1 ex. Instituţia Prefectului - Judeţul Mureş;

  1 ex. Primar;
  1 ex. Viceprimar;

  1 ex. Secretar General;

  2 ex. Serviciul Evidența Patrimoniului și Fond Locativ;

  1 ex. Biroul Buget, Contabilitate, Salarizare – Direcția Economică;

  1 ex. Biroul Impozite și Taxe – Direcția Economică;

  2 ex. Biroul Public Cadastru, Topometrie și Administrare Terenuri Agricole și Forestiere;

  1 ex. Biroul Juridic;

  1 ex. doamna Călian Ferezan Bianca Elena.

12 ex.

B.A. 
